3 दिन में हैंडपंप सुधार एवं 8 दिवस में विद्युत मीटर लगाने के निर्देश
पंचायतसमिति बयाना की ग्राम पंचायत सिघनिया में मुख्य कार्यकारी अधिकारी अंशदीप सिंह की अध्यक्षता में रात्रि चौपाल हुई। चौपाल में ग्रामीणों ने हैंडपंपों को सुधरवाने की मांग पर जलदाय विभाग के सहायक अभियंता को 3 दिवस में टीम भेजकर हैंडपंपों को सुधरवाने के निर्देश दिए। वहीं ग्रामीणों ने जब शिकायत की कि उनके विद्युत कनेक्शन तो हैं, लेकिन मीटर नहीं लगे है, इस पर मुख्य कार्यकारी अधिकारी ने डिस्कॉम के अधिकारियों को 8 दिन में मीटर लगाने के निर्देश दिए। इसके अलावा ग्रामीणों द्वारा राउप्रावि तरबीजपुर एवं मांगरैन कलां में अध्यापकों की कमी होने एवं विद्यार्थियों की पढाई बाधित होने की शिकायत की इस पर जिला शिक्षा अधिकारी प्रारंभिक को पत्र लिखकर समस्या समाधान कराने के निर्देश दिए। जनसुनवाई के दौरान विभागों के अधिकारियों ने कल्याणकारी योजनाओं की जानकारी आमजन को दी। रात्रि चौपाल के दौरान जिला साक्षरता अधिकारी अशोक धाकरे, विकास अधिकारी बहादुर सिंह, नायब तहसीलदार बयाना सहित अन्य अधिकारीगण एवं ग्रामीण मौजूद रहे।
hin_Deva hin_Deva